Proposta għal DEĊIŻJONI TAL-KUNSILL li tawtorizza lill-Istati Membri li jirratifikaw, fl-interessi tal-Unjoni Ewropea, it-Trattat dwar il-Kummerċ tal-Armi /* COM/2013/0482 final - 2013/0225 (NLE) */





MEMORANDUM TA’ SPJEGAZZJONI 1. IL-KUNTEST TAL-PROPOSTA 1.1 Introduzzjoni Ir-Riżoluzzjoni tan-NU 61/89, li ġiet adottata fl-2006, varat il-proċess għall-iżvilupp ta' Trattat biex jirregola l-kummerċ internazzjonali tal-armi konvenzjonali, dak hekk imsejjaħ it-Trattat dwar il-Kummerċ tal-Armi (ATT). L-għan kien li jkun hemm Trattat li jorbot legalment u li jwassal biex il-kummerċ legali tal-armi konvenzjonali jsir aktar responsabbli, billi jistabbilixxi standards internazzjonali li jkunu għoljin u l-istess għal kulħadd għall-importazzjonijiet, l-esportazzjonijiet u t-trasferimenti. Matul l-2007 u l-2009 twettqet ħidma ta’ tħejjija intensiva, segwita mill-ewwel Konferenza tan-Nazzjonijiet Uniti dwar l-ATT li saret fi New York mit-2 sas-27 ta’ Lulju 2012. Għalkemm il-Konferenza ma rnexxilhiex tilħaq qbil unanimu, hija pprovdiet l-ewwel abbozz tat-test. Fl-aħħar konferenza tan-NU, li saret f’Marzu 2013, dan l-abbozz ta’ Trattat ġie rivedut, iżda xorta ma ntlaħaq l-ebda qbil unanimu ma’ tliet Stati li rrifjutaw il-proposta tal-President. It-Trattat ġie finalment adottat b’maġġoranza kwalifikata fit-2 ta’ April 2013. Il-maġġoranza tal-membri tan-NU qablu li t-3 ta’ Ġunju 2013 tkun id-data indikata għall-bidu tal-iffirmar tat-Trattat. 1.2. Il-Kompetenza tal-UE Skont ir-regoli dwar il-kompetenza esterna, kif stipulat fl-Artikolu 3 tat-Trattat dwar il-Funzjonament tal-Unjoni Ewropea (TFUE), l-ATT jinkludi kwistjonijiet li jaqgħu taħt il-kompetenza esklussiva tal-Unjoni. L-ATT jipprevedi, fost l-oħrajn, għal miżuri (bħall-kontrolli fuq l-importazzjoni u l-esportazzjoni), li jaqgħu fil-kamp tal-applikazzjoni tal-Politika Kummerċjali Komuni tal-Unjoni. F’dan id-dominju, l-ATT jindirizza oqsma tal-liġi tal-Unjoni fejn il-grad tar-Regolament diġà laħaq stadju avvanzat. Barra minn hekk, il-leġiżlazzjoni sekondarja tal-UE li ġejja, li hi relatata mas-suq intern hija wkoll rilevanti: (a) Id-Direttiva 2009/43/KE tal-Parlament Ewropew u tal-Kunsill tas-6 ta’ Mejju 2009 dwar is-simplifikazzjoni tat-termini u l-kundizzjonijiet tat-trasferimenti ta’ prodotti relatati mad-difiża fil-Komunità, b) id-Direttiva tal-Kunsill 91/477/KEE tat-18 ta’ Ġunju 1991 dwar il-kontroll tal-akkwist u l-pussess ta’ armi, c) ir-Regolament (UE) Nru 258/2012 tal-Parlament Ewropew u tal-Kunsill tal-14 ta’ Marzu 2012 li jimplimenta l-Artikolu 10 tal-Protokoll tan-Nazzjonijiet Uniti kontra l-iffabbrikar illeċitu ta’ u l-ittraffikar fl-armi tan-nar, il-partijiet, komponenti u ammunizzjoni tagħhom, li tissupplimenta l-Konvenzjoni tan-Nazzjonijiet Uniti kontra l-kriminalità organizzata transnazzjonali (il-Protokoll tan-NU dwar l-Armi tan-Nar) u li jistabbilixxi awtorizzazzjoni għall-esportazzjoni, u miżuri rigward l-importazzjoni u t-tranżitu għall-armi tan-nar, il-partijiet u l-komponenti tagħhom u l-ammunizzjoni. Billi l-ATT jinkludi kwistjonijiet li jaqgħu taħt il-kompetenza esklussiva tal-UE, l-Istati Membri mhumiex f'pożizzjoni li jiddeċiedu b'mod awtonomu dwar l-iffirmar u r-ratifika tat-Trattat. Huma jistgħu jagħmlu dan biss, fl-interess tal-Unjoni, wara li jkun hemm awtorizzazzjoni mill-Kunsill fuq proposta tal-Kummissjoni. 1.3 Id-Dettalji u l-Kamp tal-Applikazzjoni tal-ATT L-għan tal-ATT huwa li jikkontribwixxi għall-paċi, sigurtà u stabbiltà fuq bażi reġjonali u internazzjonali billi jirregola l-kummerċ internazzjonali tal-armi konvenzjonali u jeradika l-kummerċ illiċitu tal-armi. L-ATT joħloq standards għat-trasferimenti tal-armi konvenzjonali u jitlob lill-Istati Parteċipanti jeżaminaw l-esportazzjonijiet kollha tal-armi sabiex jiżguraw li l-armi konvenzjonali u l-munizzjonijiet ma jintużawx, fost l-oħrajn, fl-abbuż tad-Drittijiet tal-Bniedem, it-terroriżmu u l-ksur tal-liġi umanitarja. L-ATT jipprevedi għall-valutazzjoni tat-trasferimenti tal-armi u l-miżuri biex jiġi evitat l-iżvijar ta’ armi konvenzjonali mill-Istati li qegħdin jimportaw u jesportaw. Barra minn hekk, huwa jtejjeb it-trasparenza fil-kummerċ tal-armi billi jeżiġi reġistrar u rappurtar lis-Segretarjat u lil Stati Parteċipanti oħra. Id-dispożizzjonijiet tal-ATT ikopru armi konvenzjonali mill-kategoriji li ġejjin: tankijiet tal-gwerra, vetturi tal-gwerra korazzati, sistemi ta’ artillerija b'kalibru kbir, ajruplani tal-gwerra, helikopters tal-gwerra, vapuri tal-gwerra, missili u lanċjaturi tal-missili u armi ħfief u ta’ kalibru żgħir. It-Trattat ikopri wkoll l-ammunizzjonijiet/ il-munizzjonijiet u l-partijiet u l-komponenti relatati. 1.4 Implikazzjonijiet għall-korp tal-liġi tal-Unjoni L-ATT jista' jaffettwa jew ibiddel il-kamp tal-applikazzjoni ta' regoli komuni diġà adottati mill-Unjoni Ewropea. B’riżultat ta’ dan, il-Kunsill stabbilixxa, fl-Anness tad-Deċiżjoni tiegħu.../2013, li tawtorizza lill-Kummissjoni li tinnegozja l-ATT f'dawk il-kwistjonijiet li jaqgħu taħt il-kompetenza esklussiva tal-Unjoni, id-Direttivi ta’ negozjar li ġejjin: (1) It-Trattat dwar il-Kummerċ fl-Armi ma għandu jkun fih l-ebda dispożizzjoni li żżomm lill-Istati Membri milli japplikaw: (a) Id-Direttiva tal-Kunsill 91/477/KEE tat-18 ta’ Ġunju 1991 dwar il-kontroll tal-akkwist u l-pussess ta’ armi, kif emendata; (b) Id-Direttiva tal-Kunsill 93/15/KEE tal-5 ta' April 1993 dwar l-armonizzazzjoni tad-dispożizzjonijiet dwar id-dħul fis-suq u s-superviżjoni ta' splussivi għall-użu ċivili, kif emendata; (c) Id-Direttiva 2009/43/KE tal-Parlament Ewropew u tal-Kunsill tas-6 ta’ Mejju 2009 dwar l-issimplifikar tat-termini u l-kundizzjonijiet tat-trasferimenti ta’ prodotti relatati mad-difiża fil-Komunità, kif emendata. (2) It-Trattat dwar il-Kummerċ tal-Armi ma għandu jkun fih l-ebda dispożizzjoni li tillimita l-moviment liberu ta’ merkanzija, persuni, servizzi u kapital fi ħdan is-suq intern tal-Unjoni, sakemm ir-restrizzjoni ma tkunx speċifikament ġustifikata bl-Artikolu 36, 45(3), 52(1), 65 jew 346 tat-TFUE. (3) Kull miżura stipulata fit-Trattat li tillimita l-importazzjonijiet jew l-esportazzjonijiet minn/lejn l-Unjoni, jew it-tranżitu mit-territorju tal-Unjoni għandha tkun kompatibbli ma’ kwalunkwe dispożizzjoni applikabbli tal-liġi tal-Unjoni, inklużi b’mod partikolari: (a) Ir-Regolament tal-Kunsill (KE) Nru 260/2009 tas-26 ta' Frar 2009 dwar ir-regoli komuni għall-importazzjonijiet; (b) Ir-Regolament tal-Kunsill (KE) Nru 1061/2009 tad-19 ta’ Ottubru 2009 li jistabbilixxi regoli komuni għall-esportazzjoni; (c) Ir-Regolament (UE) Nru 258/2012 tal-Parlament Ewropew u tal-Kunsill tal-14 ta’ Marzu 2012 li jimplimenta l-Artikolu 10 tal-Protokoll tan-Nazzjonijiet Uniti kontra l-iffabrikar illeċitu ta’ u l-ittraffikar fl-armi tan-nar, il-partijiet, komponenti u ammunizzjoni tagħhom, li jissupplimenta l-Konvenzjoni tan-Nazzjonijiet Uniti kontra l-Kriminalità Organizzata Transnazzjonali (il-Protokoll tan-NU dwar l-Armi tan-Nar), u li jistabbilixxi awtorizzazzjoni għall-esportazzjoni, u miżuri rigward l-importazzjoni u t-transitu għall-armi tan-nar, il-partijiet u l-komponenti tagħhom u l-ammunizzjoni kif ukoll (d) Id-Direttiva 2009/43/KE tal-Parlament Ewropew u tal-Kunsill tas-6 ta’ Mejju 2009 dwar l-issimplifikar tat-termini u l-kundizzjonijiet tat-trasferimenti ta’ prodotti relatati mad-difiża fil-Komunità, kif emendata. Dawn id-diversi atti legali tal-Unjoni Ewropea huma parti mill-acquis u għalhekk huwa importanti li l-adozzjoni tal-ATT ma twassalx għal nuqqas ta' fiduċja fihom. Fin-nuqqas ta’ klawżola RIO fit-Trattat, huwa partikolarment importanti li jiġi żgurat li l-leġiżlazzjoni tas-suq intern tkun ġiet salvagwardata. Għaldaqstant, saret analiżi dettaljata, skont id-direttivi ta' negozjar tal-Kunsill, ta' dawn il-mistoqsijiet, u kkonkludiet li d-dispożizzjonijiet tal-ATT (l-Artikoli 6, 7, 9, 26) jiżguraw li l-ATT huwa kompatibbli mal-acquis. Fi kwalunkwe każ, kull problema ta’ kompatibbiltà li jista' jkun hemm tista' tiġi indirizzata permezz tal-Artikolu 26 (1). Dan l-Artikolu jipprevedi li l-implimentazzjoni tat-Trattat ma għandhiex tippreġudika l-obbligi li daħlu għalihom l-Istati Parteċipanti fir-rigward ta' ftehimiet internazzjonali eżistenti jew li jista' jkun hemm fil-futur, li huma partijiet għalihom, fejn dawn l-obbligi huma konsistenti ma' dan it-Trattat. L-Unjoni Ewropea ma tistax issir parti għall-ATT, peress li t-test fil-preżent jinkludi biss Stati Parteċipanti. Madankollu, l-ATT jippermetti emendi fi stadju aktar tard u l-Unjoni Ewropea tista' ssir parti tal-ATT jekk ikollha vot ta' maġġoranza tliet kwarti tal-Istati Parteċipant. 1.5 Ir-ratifika tat-Trattat L-Unjoni Ewropea bħala tali ma tistax tirratifika l-ATT. Madankollu, peress li l-ATT jaqa' nofsu taħt il-kompetenza esklussiva tal-Unjoni u n-nofs l-ieħor taħt il-kompetenza tal-Istati Membri, huwa neċessarju li l-istituzzjonijiet tal-Unjoni u l-Istati Membri jieħdu l-miżuri kollha sabiex jikkooperaw fir-ratifika tal-ATT u biex jiżguraw l-implimentazzjoni tal-impenji li jirriżultaw minn dak it-Trattat. Fid-dawl tal-intenzjoni tal-Istati Membri li jiffirmaw l-ATT fit-3 ta’ Ġunju 2013, il-Kummissjoni tat prijorità lill-preparazzjoni u lill-adozzjoni ta’ Deċiżjoni tal-Kunsill li tawtorizza lill-Istati Membri li jiffirmaw l-ATT fir-rigward ta’ dawk il-kwistjonijiet li jaqgħu taħt il-kompetenza esklussiva tal-Unjoni. Fuq proposta tal-Kummissjoni, il-Kunsill adotta din id-deċiżjoni fis-27 ta’ Mejju 2013, li timplika li meta jiġi ffirmat l-ATT, Stat Membru jista’ jiddikjara li se japplika b'mod provviżorju l-Artikolu 6 u l-Artikolu 7 tal-ATT sakemm jidħol fis-seħħ. Il-possibbiltà li tiġi ddikjarata applikazzjoni provviżorja hija valida waqt l-istadju tar-ratifika għal dawk l-Istati Membri tal-UE li ma jkunux iddikjaraw applikazzjoni provviżorja meta ffirmaw l-ATT. Sabiex tiġi appoġġata l-implimentazzjoni malajr tal-ATT, issa l-Kummissjoni qed tipproponi Deċiżjoni tal-Kunsill li tawtorizza lill-Istati Membri biex jirratifikaw it-Trattat fir-rigward ta' dawk il-kwistjonijiet li jaqgħu taħt il-kompetenza esklussiva tal-Unjoni. Din id-deċiżjoni teħtieġ il-kunsens tal-Parlament Ewropew qabel ma l-Kunsill ikun jista’ jadottaha. 1.6 Konklużjoni Huwa neċessarju li timtela l-lakuna tal-kummerċ mhux regolat tal-armi konvenzjonali fuq livell internazzjonali u li jingħata appoġġ lill-iżvilupp fl-isforzi umanitarji u l-ħidma għall-paċi. Permezz tat-twaqqif ta' standards li jorbtu b'mod legali għall-importazzjoni, l-esportazzjoni u t-trasferiment ta' armi konvenzjonali, l-ATT qiegħed jaħdem biex il-kummerċ tal-armi jsir aktar responsabbli u trasparenti, objettiv li huwa kondiviż mill-Parlament Ewropew, il-Kunsill u l-Kummissjoni. Dan għandu l-potenzjal li jsaħħaħ il-paċi u s-sigurtà internazzjonali fuq livell globali. Il-kummerċ illegali jew dak li mhux regolat kif suppost fl-armi konvenzjonali jissarraf fi mwiet - aktar minn 740,000 raġel, mara, tifel jew tifla jmutu kull sena minħabba vjolenza bl-armi. Id-dħul fis-seħħ mgħaġġel tal-ATT huwa għaldaqstant ta' importanza kbira u għalhekk huwa importanti li l-Istati Membri jirratifikaw it-Trattat mill-aktar fis possibbli. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Mhux applikabbli. 3. L-ELEMENTI LEGALI TAL-PROPOSTA Artikolu 1 Minħabba li huwa impossibbli li l-UE ssir parti għat-Trattat, l-Artikolu jawtorizza lill-Istati Membri li jirratifikaw it-Trattat attwali fir-rigward ta' dawk il-kwistjonijiet li jaqgħu taħt il-kompetenza esklussiva tal-Unjoni. Artikolu 2 L-għan ta’ din id-Deċiżjoni hu li tawtorizza lill-Istati Membri fir-rigward ta’ dawk il-kwistjonijiet li jaqgħu taħt il-kompetenza tal-Unjoni, li jridu jintrabtu bit-Trattat u għalhekk id-Deċiżjoni hija indirizzata lilhom. 4. IMPLIKAZZJONI BAĠITARJA Xejn 2013/0225 (NLE) Proposta għal DEĊIŻJONI TAL-KUNSILL li tawtorizza lill-Istati Membri li jirratifikaw, fl-interessi tal-Unjoni Ewropea, it-Trattat dwar il-Kummerċ tal-Armi IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 114 u 207(3) flimkien mal-Artikolu 218(6)(a)(v) tiegħu, Wara li kkunsidra l-proposta li saret mill-Kummissjoni Ewropea, Wara li kkunsidra l-kunsens tal-Parlament Ewropew[1] Billi: (1) Fil-11 ta’ Marzu 2013, il-Kunsill awtorizza lill-Kummissjoni li tinnegozja t-Trattat dwar il-Kummerċ tal-Armi fil-qafas tan-Nazzjonijiet Uniti dwar dawk il-kwistjonijiet li jaqgħu taħt il-kompetenza esklussiva tal-Unjoni. (2) Fit-2 ta’ April 2013 l-Assemblea Ġenerali tan-Nazzjonijiet Uniti adottat it-test għat-Trattat dwar il-Kummerċ tal-Armi[2]. L-Assemblea Ġenerali talbet ukoll lis-Segretarjat Ġenerali bħala depożitarju tat-Trattat biex jiftaħ għall-iffirmar fit-3 ta’ Ġunju 2013 u sejħet lill-Istati kollha biex jaħsbu biex jiffirmaw, u minn hemm ’il quddiem, skont il-proċessi kostituzzjonali rispettivi tagħhom, isiru partijiet fit-Trattat fl-iqsar data possibbli. (3) L-objettiv ta’ dan it-Trattat huwa li jistabbilixxi l-ogħla standards komuni possibbli fuq bażi internazzjonali biex jirregolaw jew itejbu r-regolamentazzjoni tal-kummerċ internazzjonali fl-armi konvenzjonali u biex jipprevjenu u jeradikaw il-kummerċ illeċitu tal-armi konvenzjonali u jipprevenu milli jmorru band’oħra. L-Istati Membri esprimew is-sodisfazzjon tagħhom għall-eżitu tan-negozjati u wrew ir-rieda tagħhom li jipproċedu b’mod urġenti għall-iffirmar u r-ratifika tat-Trattat. (4) Uħud mid-dispożizzjonijiet tat-Trattat għandhom x’jaqsmu ma’ kwistjonijiet li jaqgħu taħt il-kompetenza esklussiva tal-Unjoni għax dawn jaqgħu taħt il-kamp ta' applikazzjoni tal-Politika Kummerċjali Komuni jew jolqtu r-regoli tas-Suq Intern għat-trasferimenti tal-armi konvenzjonali u l-isplussivi. (5) L-Unjoni Ewropea ma tistax tiffirma u tirratifika t-Trattat, peress li huma l-Istati biss li jistgħu jkunu partijiet għalih. (6) Fis-27 ta’ Mejju 2013, skont proposta tal-Kummissjoni, il-Kunsill adotta Deċiżjoni li tawtorizza lill-Istati Membri biex fl-interessi tal-Unjoni Ewropea jiffirmaw it-Trattat dwar il-Kummerċ tal-Armi. (7) Għaldaqstant, skont l-Artikolu 2(1) tat-TFUE, fir-rigward ta’ dawk il-kwistjonijiet li jaqgħu taħt il-kompetenza esklussiva tal-Unjoni, il-Kunsill għandu jawtorizza wkoll lill-Istati Membri biex jirratifikaw it-Trattat fl-interessi tal-Unjoni. ADOTTA DIN ID-DEĊIŻJONI: Artikolu 1 Fir-rigward ta' dawk il-kwistjonijiet li jaqgħu taħt il-kompetenza esklussiva tal-Unjoni, l-Istati Membri huma b’dan awtorizzati li jirratifikaw it-Trattat dwar il-Kummerċ tal-Armi fl-interessi tal-Unjoni. Artikolu 2 Din id-Deċiżjoni hija indirizzata lill-Istati Membri. Magħmul fi Brussell, Għall-Kunsill Il-President [1] ĠU C , , p. . [2] A/CONF.217/2013/L.3